
הצעות לסדר

היו"ר יעקב ליצמן:

	 אני פותח את הישיבה. 

נסים דהן:

	 אני מבקש הצעה לסדר. למרות הנושאים הכבדים שיש לוועדה, אנחנו לא יכולים להיות מנותקים ממה שקורה ל-3,000 עובדים בקלאבמרקט. צריך לקיים על זה דיון.

היו"ר יעקב ליצמן:

	 אתמול הודעתי פעמיים שאני הולך לקיים השבוע – ביום שלישי או רביעי – דיון על קלאבמרקט.

איוב קרא:

	 גם אני מבקש הצעה לסדר. לגבי עשות אשקלון, אני רוצה שיתקיים דיון. 

היו"ר יעקב ליצמן:

	 יש כמה בעיות כאלה - עכו, אשקלון, תעש וביקור חולים. 

אברהם בייגה שוחט:

	 בתעש 6,000 איש – פנסיונרים ועובדים – לא מקבלים משכורת. זה לא סיפור פשוט. גם משרד הביטחון צריך להיות בדיון, גם משרד האוצר.

חיים אורון:

	 אין פנסיות. 

היו"ר יעקב ליצמן:

	 אני יודע שזה לא דבר פשוט. הבוקר דיברתי עם ביבי. אני בהחלט מודע לזה, אנחנו נקיים דיון על הנושאים האלה. 

	לגבי הדיון של חברי ועדת הכספים שרצינו לקיים הבוקר בעניין חוק בכר - הליכוד קיים הבוקר דיון עם שר האוצר, ולא סיים את הדיון. הוא ממשיך את הדיון היום ברבע לשתים-עשרה. לכן לפי הבקשה של חברים מן הליכוד בוועדת הכספים, אני כרגע משהה את הדיון ונקיים אותו מחר ב-9:00 בבוקר.

אברהם בייגה שוחט:

	 אנשי הליכוד לא יהיו בדיון על המס?

היו"ר יעקב ליצמן:

	 חבר הכנסת שוחט, לא הייתי מחכה לכל החברים אם לא הייתי צריך לשאול היום כל אחד מה עמדתו. כי בדרך כלל אני לא מחכה לסיעה שמקיימת ישיבה בזמן ישיבת הוועדה. 

שינויים בתקציב לשנת 2005

היו"ר יעקב ליצמן:

	 חבר הכנסת גדעון סער פנה אליי וביקש לדון על העברה תקציבית מיוחדת לשדרות. 

אברהם בייגה שוחט:

	 אני לא מבין איך יושב ראש הקואליציה מביא לכאן הקצבות כספיות.

חיים אורון:

	 איך גדעון סער מחובר לדברים האלה?

גדעון סער:

	 הנושא הזה הוא הבטחה שהובטחה אלף פעמים על-ידי כל הדרגים של משרד ראש הממשלה, משרד האוצר, בישיבת הממשלה בשדרות, ובסופו של דבר לא קוימה. באו אליי ביום רביעי ואמרתי שאני אדאג שזה יקוים.

בנימין אלון:

	 אז רק פצמ"רים צריך?

ניסן סלומינסקי:

	 כל פצמ"ר שווה 10 מיליון שקל.

גדעון סער:

	ביום רביעי בשעה 10:30 בבוקר, על חשבון זמן ההיערכות שלי לחוק עמיר פרץ, קיבלתי אצלי את אנשי שדרות והם העלו את הנקודות שלהם. 

אברהם בייגה שוחט:

	 עמיר פרץ הוא משדרות.

דניאל בנלולו:

	 אדוני היושב-ראש, אתמול הופעתי בערוץ 99 וישב לידי דוקטור שגם הוא היה מרואיין. אמרו שלפני חצי שנה הבטיחו לשדרות 270 מיליון שקל למיגון. שאלו אותי מדוע לא מעבירים את הכסף הזה?

קריאה:

	 לקחו את זה לקרווילות. 

דניאל בנלולו:

	 אני מבקש שכשהרפרנט של משרד האוצר יבוא לפה, הוא יסביר גם את זה. 


דני יתום:

	 כמו כולם גם אני מסתובב, ואתמול החלטתי להסתובב אתמול דווקא בשדרות - שמעתי שם טענה קשה מאוד על כך שהוקצו 200 מיליון שקל לשדרות ולעוטף עזה. מתוך ה-200 מיליון האלה, עד עכשיו נמצאים בתהליך של מימוש רק 37 מיליון שקל. 33 מיליון נוספים שהובטחו - שבסך הכל מביאים אותנו ל-70 מיליון שקל - נמצאים במקום לא ידוע, סודי. 

היו"ר יעקב ליצמן:

	 כשיגיע הרפרנט של האוצר, אאפשר לך לשאול אותו, שיסביר את העניין.

אבשלום וילן:

	 אחריך הגיע לאותו מקום המשנה לראש הממשלה ושאלתי אותן שאלות, ואני לא מבין מה קורה. 

ניסן סלומינסקי:

	 לשאלה של דני יתום - בדיון המשותף, הודיע שר הביטחון שמתוך הסכום שהוקצה למיגון, בינתיים שיחררו לו רק 30 מיליון. 

היו"ר יעקב ליצמן:

	 ערן פולק, תסביר בבקשה את הפנייה. בי"ת, תסביר את האי-פנייה, מה שטוענים חברי הכנסת שחסר. אחרי כן נצביע. 

נסים דהן:

	 למה להצביע? אם מגיע לשדרות עוד כסף, שהאוצר ילך הביתה ויביאו פנייה חדשה.

היו"ר יעקב ליצמן:

	 נצביע בכל מקרה. 

נסים דהן:

	  אם נאשר את זה, יתנו להם את הסכום הראשון ואחר כך יתנו להם לחכות. עובדים עליהם בעיניים. נותנים להם עכשיו סכום ואומרים: עכשיו תשתקו עוד שבועיים.

איוב קרא:

	 קודם תכניס להם מה שהם אמורים לקבל.

היו"ר יעקב ליצמן:

	 רבותיי, אני מבקש. חבר הכנסת דהן, למה אתה רוצה להפריע לגדעון סער? גדעון סער התאמץ, הוביל את זה, בגללו עשיתי ישיבה מיוחדת ואתה צועק עליי לדחות את זה.

נסים דהן:

	  גדעון עם הכוח שלו יכול לדאוג שהם יקבלו את כל הסכום.


היו"ר יעקב ליצמן:

	 גם לזה הוא ידאג. קודם נשמע את הדברים - פנייה מס' 212-213.

ערן פולק:

	הבקשה היא להעביר 10 מיליון שקל לעיריית שדרות. זה לא כתוצאה מהחלטת הממשלה לגבי שדרות, אלא 10 מיליון שקלים נוספים שנובעים מהגירעון של העירייה בשנת 2004, שלא כוסה במסגרת תוכנית ההבראה.

דניאל בנלולו:

	 אני חוזר לשאלה שלי – לפני חצי שנה היתה החלטת ממשלה להעברת 270 מיליון שקל למיגון בשדרות. מדוע לא מעבירים את הכסף?

היו"ר יעקב ליצמן:

	יכול להיות שהשאלה הזאת לא שייכת לרפרנט הזה, אלא לביטחון.

 דני יתום:

	למיטב ידיעתי הממשלה אישרה 200 מיליון שקל לעוטף עזה. מתוכם כ-37 מיליון שקל - אנשים טוענים שהם קיבלו ונמצאים בשלבים שונים של מימוש. 33 מיליון שקל מתוך 70 מיליון שקל - שהם חלק מה-200 מיליון שקל - שאושרו, לא התקבלו. אני שואל מה יעלה בגורלם של אותם 33 מיליון שקל שמיועדים למיגון לעוטף עזה, ומה יהיה עם המשך הביצוע של פעילות המיגון בעיר שדרות, כולל מיגון של שני בתי ספר שאני ראיתי אתמול שהגגות שלהם הם גגות אסבסט, אפילו לא מבטון. אתמול עליתי על הגג של בית-הספר המקיף שחטף פגיעה ישירה. אלמלא התקרה היתה תקרת בטון - סתם בטון, אפילו לא מזוין - הקסאם היה חודר פנימה. הוא לא חדר כי פגע בפינה מזוינת של גג, שאיננו גג אסבסט אלא גג בטון רגיל. אבל ראיתי לנגד עיניי עוד שני בתי ספר שהגגות שלהם עשויים אסבסט. ברור לגמרי שכל קסאם שנופל, גם אם הוא לא מתפוצץ, גורם לנזק רב. מדוע לא ממשיכים את פעילות המיגון שם?

בנימין אלון:

	 תפנה אותם. צריך לפנות אותם, דחוף. את כל שדרות - תפנה לאשקלון. 

יצחק כהן:

ואחר כך?

בנימין אלון:

נמשיך.

איוב קרא:

אני חושב שצריך לקיים דיון בעניין של עוטף עזה, מכיוון שבחוק פינוי-פיצוי לא מופיע כל התקציב שדיבר עליו שר הביטחון. מדובר במאות מיליונים שלא כלולים בחוק פינוי-פיצוי, ויתקן אותי בייגה אם אני טועה. אנחנו בפתחה של התנתקות, לא עשו מיגון שם, והאנשים יהיו חשופים למצב שבו תהיה סכנה קיומית לשדרות ולכל עוטף עזה. לכן דחוף מאוד לקיים דיון על המיגון, ומה המקורות התקציביים לעניין הזה. זה לא מופיע בחוק פינוי-פיצוי, לכן צריך לבדוק מאיפה הולכים להביא את המאות מיליונים הללו ומיד לבצע את זה, כי אחרת אנחנו נמצאים באמצע מהלך שלדעתי יפגע קשות באורח החיים התקין באזורים הללו. 


חיים אורון:

	 נזרקים המון מספרים. ערן, האם אתה יכול לעשות לנו קצת סדר - מה הוחלט, מה עומד להיות מוחלט, מה הוחלט ולא בוצע ולהיפך.

היו"ר יעקב ליצמן:

	 אני רוצה להזכיר לכם שערם פולק הוא הרפרנט של האוצר בנושא משרד הפנים. יכול להיות שנושא המיגון שייך לביטחון והוא לא הכתובת.

דני יתום:

	 אז תביאו את האיש.

היו"ר יעקב ליצמן:

	 יכול להיות שנעשה את זה.

נסים דהן:

	 אתמול ביקשתי בוועדת הכספים, שכאות הזדהות עם תושבי שדרות, לפחות נעביר לשם את הישיבה של ועדת הכספים, ובאותה ישיבה היינו מאשרים להם את אותם 10 מיליון ובכלל דנים בבעיות האמיתיות של העיר שדרות. אמרת שזה מעבר להחלטות ממשלה. למה צריך מעבר? מה עם החלטות הממשלה?

חיים אורון:

	 לא צריך שום ישיבה, צריך לבצע.

נסים דהן:

	 אבל מה עם החלטות הממשלה? למה צריך מעבר להחלטות ממשלה?

חיים אורון:

	 צריך לתת רשימת החלטות, וגמרנו. צריך לעשות.

יצחק כהן:

	 כבוד היושב-ראש, אני חושב שזאת הזדמנות, לאור מה שקורה בעיר שדרות והמצב הקשה של התושבים, לחשוב שוב על ההנחה במס שהתושבים קיבלו – 13%. הם לא נופלים מהעיר אופקים, כדאי לתגבר אותם כי התושבים שם נמצאים בחרדה. יש הרבה תושבים עם מחשבה לנטוש את העיר. אם זה יכול לעזור להם, כמו שעזרנו לערד ולעוד מקומות, אני חושב שכדאי להגדיל את ההנחה במס מ-13% ל-16%.

קריאה:

	 צריך לתת להם הנחה כמו לקריית שמונה.

גדעון סער:

	 לפרנסי שדרות יש שורה ארוכה של טענות שנובעות מסוגים שונים של אי מימוש דברים שהובטחו על-ידי הממשלה, חלקם בוצעו באופן חלקי, חלקם לא. אני מציע, אדוני היושב-ראש, שתתקיים ישיבה מיוחדת שתוקדש לכל הנושאים האלה, ואז ניתן יהיה לדחוף את הנושא. כאשר פנו אליי אנשי שדרות ואמרו לי את הדבר הזה, לקחתי על עצמי לנסות לסייע בקיום ההתחייבויות. ובאמת אחת הנקודות שעלתה בפגישה ביום רביעי היתה הנקודה של כיסוי גירעון 2004. צריך להמשיך ולהתמיד לממש כל אחד מהדברים, שורה ארוכה של דברים. אני חושב שאנחנו צריכים לפעול, כאשר יש נושא שנגרר הרבה מאוד זמן. ועשית נכון, אדוני היושב-ראש, אתמול קיבלת פנייה, היום קבעת ישיבה ואני מודה לך על כך.

אברהם בייגה שוחט:

	 אני לא מכיר את ההבטחות של הממשלה ובאיזה תחומים ניתנו, אולי כדאי שנשמע. נמצא פה ראש עיריית שדרות, אלי מויאל, או אולי מישהו אחר יודע מה ההבטחות ובאיזה מסגרת ניתנו ועד כמה הן מתוקצבות, והאם הבעיה היא התקציב או הביצוע. יכול להיות שחלק בכלל לא מתוקצב. אני יכול להגיד דבר אחד - בנושא המיגון בשדרות ועוטף עזה, אני אכנס עוד השבוע או בתחילת שבוע הבא את הוועדה לתקציב הביטחון, בהנחה שזה מתבצע דרך תקציב הביטחון ואני מניח שכן. 

ניסן סלומינסקי:

	 כך שר הביטחון דיווח.

אברהם בייגה שוחט:

	 אני מניח שזה משם, ואז נראה בדיוק מה התמונה ואולי זה ייתן תשובה לחלק מהשאלות שדני העלה. כי יכול להיות שחלק מהכספים אלה דברים אחרים, כמו הכסף בפנייה שלפנינו שהוא לא ביטחון. אבל בוועדה לתקציב הביטחון נבדוק את כל מה שכרוך בהוצאה הביטחונית סביב עוטף עזה, שלהערכתי זה מתוך תקציב הביטחון. בוודאי פיקוד העורף מטפל בזה. 

היו"ר יעקב ליצמן:

	 אני מודה לך, חבר הכנסת בייגה שוחט. אני מסתמך על הישיבה שאתה תקיים, זה חוסך לי לעשות ישיבה נפרדת. 

אברהם בייגה שוחט:

	 אבל אולי יש התחייבויות בתחומים אחרים.

היו"ר יעקב ליצמן:

	אם אתם רוצים, אני אקיים ישיבה מיוחדת.

אבשלום וילן:

	 יש לי הצעה. אנחנו עובדים עכשיו במירוץ מטורף כדי לסיים גם את דוח ועדת בכר וגם את הרפורמה, ולהעביר את החוקים למליאה. אני חושב שאתה כיושב-ראש הוועדה - - 

גדעון סער:

	 כמו שהיה בחוק פינוי-פיצוי מירוץ מטורף. פתאום אתם קופצים. איפה הייתם בחוק פינוי-פיצוי כשעבדו פה מסביב לשעון. כל מה שקורה עכשיו זה תוצאה של זה. 

אבשלום וילן:

	 הוא יושב-ראש הקואליציה או יושב-ראש האופוזיציה?


חיים אורון:

	 מי פה קואליציה?

גדעון סער:

	לא ראיתם אתכם קופצים בחוק פינוי-פיצוי וצועקים: מה פתאום יש מרתון.

מוחמד ברכה:

	 אבל כולם חוקים של הממשלה.

אברהם בייגה שוחט:

	 בהבדל אחד - על הרפורמה במס, גדעון, ממש לא צריך לדון עכשיו.

אבשלום וילן:

	 לאור הנאמר בוועדה, תבוא בדברים עם שר האוצר ותבהיר לו שאנחנו מצפים שכל הנושאים שאושרו יבוצעו, בדיוק כמו שאתה מבצע את תפקידך.

היו"ר יעקב ליצמן:

	 תודה רבה. מי בעד פנייה 212-213 ומי נגד?

הצבעה
בעד הפנייה - רוב
נגד - אין
פנייה 212-213 נתקבלה. 

היו"ר יעקב ליצמן:

הפנייה אושרה. תודה רבה. 

הישיבה ננעלה בשעה 10:30.



